
Συντακτών Τ.Α.

ΔΕΛΤΙΟ ΤΥΠΟΥ
Σειρά επαφών με τους αρχηγούς των κομμάτων ξεκίνησε σήμερα η ΚΕΔΚΕ, αρχής γενομένης με τον πρόεδρο του ΣΥΡΙΖΑ Α. Τσίπρα, προκειμένου να τους ενημερώσει για την πραγματική σημερινή κατάσταση της Τοπικής Αυτοδιοίκησης και σε απάντηση σχετικής επιστολής που είχε αποστείλει ο  αρμόδιος υπουργός Εσωτερικών Γ. Ραγκούσης, με την οποία παρουσιάζει διαφορετική την εικόνα για τα σημερινά οικονομικά δεδομένα στην Τοπική Αυτοδιοίκηση και την εφαρμογή του Καλλικράτη.  

Αμέσως μετά την συνάντηση με τον πρόεδρο του ΣΥΡΙΖΑ Α. Τσίπρα,  ο πρόεδρος της ΚΕΔΚΕ Ν. Κακλαμάνης προέβη στην ακόλουθη δήλωση: 
    
Ξεκινήσαμε σήμερα μια σειρά επαφών με τους πολιτικούς αρχηγούς προκειμένου να τους ενημερώσουμε και κυρίως να τους πούμε την αλήθεια σε σχέση με μια τελευταία επιστολή που ο κ. Ραγκούσης έστειλε στους πολιτικούς αρχηγούς για την κατάσταση στην Τοπική Αυτοδιοίκηση.   
Κατά την άποψή μας ο κ. Ραγκούσης πρέπει να είναι υπουργός μιας κυβέρνησης άλλης χώρας και σε άλλη ήπειρο, γιατί όλα αυτά τα οποία γράφει δεν έχουν καμία σχέση με την πραγματικότητα. Δεν έχουν σχέση με την πραγματικότητα την ελληνική -αναφέρομαι στον προϋπολογισμό του κράτους, ακόμα κι αν αυτός εκτελεστεί - και πολύ περισσότερο δεν έχουν σχέση και με το Μνημόνιο Ι και με το Μνημόνιο ΙΙ, το οποίο έρχεται προς ψήφιση.
Προειδοποιούμε σήμερα ότι, εάν η κατάσταση αυτή συνεχιστεί, το 2012 όχι δεν θα υπάρχει Καλλικράτης, αλλά δεν ξέρουμε και πόσοι δήμαρχοι θα υπάρχουν ασκώντας τα καθήκοντά τους. 

Κρούομε τον κώδωνα του κινδύνου. Εκφράζουμε την πλήρη αντίθεσή μας στο πώς εφαρμόζεται ο Καλλικράτης και από άποψης διοικητικής και διαχειριστικής, αλλά κυρίως από οικονομικής. Και επισημαίνουμε ότι, σε περιόδους που η κοινωνική συνοχή υφίσταται κραδασμούς, η πρώτη και η μόνη ίσως πόρτα που είναι πιο κοντά στον πολίτη και είναι ανοιχτή είναι αυτή των δήμων. Εάν κλείσει και αυτή η πόρτα, που με μαθηματική ακρίβεια εάν συνεχιστεί η οικονομική υποβάθμιση της Αυτοδιοίκησης αυτό θα συμβεί, τότε δεν μπορώ να φανταστώ πώς θα είναι όχι μόνο στους αστικούς δήμους η κατάσταση της κοινωνικής συνοχής, αλλά στο σύνολο των δήμων της χώρας.
Παρακαλούμε κύριε πρόεδρε, στο βαθμό που αποδέχεστε τις τεκμηριωμένες κατά την άποψή μας γραπτές εισηγήσεις που σας αφήσαμε και μπορείτε, να αναδείξετε τα θέματα αυτά εντός Βουλής - κυρίως γι αυτό πάμε στους πολιτικούς αρχηγούς- και εκτός Βουλής είναι δική μας δουλειά στο βαθμό που μπορούμε να ενημερώσουμε τους πολίτες.
ΓΡΑΦΕΙΟ ΤΥΠΟΥ

   
